[pic] | AZ EURÓPAI KÖZÖSSÉGEK BIZOTTSÁGA |

Brüsszel, 12.1.2009

COM(2008) 673 végleges

2007/0099 (COD)

A BIZOTTSÁG KÖZLEMÉNYE AZ EURÓPAI PARLAMENTNEK az EK-Szerződés 251. cikke (2) bekezdésének második albekezdése alapján -

a nemzetközi közúti árufuvarozási piachoz való hozzáférés közös szabályairól szóló európai parlamenti és tanácsi rendelet (átdolgozás) elfogadására vonatkozó tanácsi közös álláspontról

2007/0099 (COD)

A BIZOTTSÁG KÖZLEMÉNYE AZ EURÓPAI PARLAMENTNEK az EK-Szerződés 251. cikke (2) bekezdésének második albekezdése alapján -

a nemzetközi közúti árufuvarozási piachoz való hozzáférés közös szabályairól szóló európai parlamenti és tanácsi rendelet (átdolgozás) elfogadására vonatkozó tanácsi közös álláspontról

1. ELŐZMÉNYEK

A javaslatnak az Európai Parlamenthez, illetve a Tanácshoz történő továbbításának időpontja ( COM(2007)265 végleges – 2007/0099COD): | 2007. május 23. |

Az Európai Gazdasági és Szociális Bizottság véleményének kelte: | 2008. március 12. |

Az Európai Parlament (első olvasatban elfogadott) véleményének kelte: | 2008. május 21. |

A módosított javaslat továbbításának időpontja: | 2008. június 13. |

A közös álláspont elfogadásának időpontja: | 9.1.2009 |

2. A BIZOTTSÁG JAVASLATÁNAK CÉLJA

A Bizottság által 2007. május 23-án elfogadott javaslat célja a nemzetközi közúti árufuvarozási piachoz való hozzáférés közös szabályainak kialakítása. A javaslat a közúti fuvarozási piacra jutásról szóló két rendelet és az egyes fuvarozások mentességéről szóló tanácsi irányelv helyébe lép. Céljai között szerepel a közúti kabotázs alkalmazhatóságának javítása e fogalom egyértelműbbé tételével.

3. ÉSZREVÉTELEK A KÖZÖS ÁLLÁSPONTHOZ

3.1. Általános megjegyzések a közös állásponthoz

A nemzetközi közúti árufuvarozási piachoz való hozzáférésről szóló javaslat, és azon belül különösen a kabotázs meghatározása az egyik legvitatottabb pontja a közlekedési csomagnak. A csomaggal kapcsolatos konszenzus kialakításában központi kérdés a piac további liberalizálásáról, és ezen belül a kabotázsról szóló jelentés elkészítésének időpontja.

3.2. A Bizottság részletes megjegyzései

A Tanács által elfogadott közös álláspont az Európai Parlament által javasolt módosítások közül többet átvett, egyeseket szó szerint, másokat elvben. Ezek a Bizottság számára is elfogadhatóak vagy elvben elfogadhatóak. E módosítások az alábbiakra vonatkoznak:

- a kivételek között a postai szolgáltatások meghatározása (11. módosítás);

- a nemzetközi fuvarozásról szóló bizonyíték nyújtásához megkövetelt elemek korlátozása (19. módosítás);

- a kabotázsra alkalmazandó szabályok esetében a munkaidőre való utalás törlése (43. módosítás);

- védintézkedések bevezetése a kabotázs következtében kialakult súlyos zavar esetére (48. módosítás);

- a kisebb ismétlődő szabálysértésekre való utalások törlése a szövegből; a Bizottság egyetért a nyilvántartásokkal kapcsolatos fokozatos megközelítéssel (7., 8., 42., 24., 27., 31., 33. és részben a 34. módosítás).

A közös álláspont tartalmaz a tranzitországokban végzett kabotázsra vonatkozó rendelkezést is, amit a 17. módosítás javasolt. Mivel a közös álláspontban szereplő megoldás jól végrehajtható, a Bizottság egyetért vele.

A közös álláspontba nem kerültek be a következő módosítások, noha ezeket a Bizottság elvben elfogadhatónak vagy átfogalmazással elfogadhatónak tartotta:

- a kombinált árufuvarozásról szóló 92/106/EGK tanácsi irányelvre hivatkozó preambulumbekezdés (1. módosítás);

- az „ideiglenes” jelző következetesebb alkalmazása (9. és 12. módosítás);

- a lehetséges szankciók között a pénzbírság szerepeltetése (25. és 28. módosítás);

- a rendelet alkalmazandóságának 2009. január 1-i kezdete (35. módosítás); a közös álláspont szerint ugyanis a rendelet a hatálybalépésétől számított 24 hónap elteltével alkalmazandó.

Az Európai Parlament többi módosítása nem volt elfogadható vagy az adott megfogalmazásban elfogadható a Bizottság számára, és nem szerepel a közös álláspontban. Ezek a következőkre vonatkoznak:

- a kabotázs piacának további nyitása (3., 4. és 18. módosítás);

- a kabotázsnak nem előfeltétele a jármű teljes kirakodása (16. módosítás);

- egyes tagállamok között a kabotázs területén szorosabb együttműködés lehetővé tétele (5. és 21. módosítás);

- a kabotázsra alkalmazandó szabályok esetében a munkavállalók kiküldetésről szóló irányelvre való utalás (23. módosítás);

- a nem honos fuvarozás tagállamok általi szabályozásának lehetősége (6., 14. és 15. módosítás);

- egy egységes, harmonizált fuvarlevél létrehozása mindenféle közúti fuvarozáshoz (20. módosítás).

A közös álláspont a következő új rendelkezéseket tartalmazza:

- a közösségi engedély érvényességi időtartamának a technikai fejlődéshez való igazítása lehetősége (4. cikk (2) bekezdés);

- az engedély, a hiteles másolatok és a járművezetői igazolvány biztonsági jellemzőkkel való felruházása (4. cikk (4) bekezdés és 5. cikk (3) bekezdés, valamint az I. és II. melléklet);

- a járművezetői igazolvány kiadásának feltételei között (5. cikk) említésre kerül a harmadik országok huzamos tartózkodási engedéllyel rendelkező állampolgárainak jogállásáról szóló 2003/109/EK irányelv;

- 2013 végéig a Bizottságnak jelentést kell készítenie a piaci helyzet elemzéséről, az ellenőrzések hatékonyságáról és a szakmai foglalkoztatási feltételek alakulásáról, amelyben arról is beszámol, hogy a szabályok harmonizálása elérte-e azt az érettséget, ahol tovább nyithatók a nemzeti piacok és bővíthető a kabotázs köre (16. cikk (3) bekezdés).

Meg kell jegyezni, hogy a kabotázs meghatározása (8. cikk) egyes tagállamok szerint a lehető legtágabb – ezen tagállamok a kabotázs szigorú szabályozását kívánják –, más tagállamok szerint – amelyek további piacnyitást szorgalmaznak – a lehető legszűkebb.

4. KÖVETKEZTETÉSEK

A Tanács a közös álláspontot minősített többséggel fogadta el. A Bizottság úgy véli, hogy a közös álláspont biztosítja a bizottsági javaslat fő célkitűzéseinek megvalósulását, ezért támogatja a közös álláspontot.